LO PRONOM EN

Que pensam de har servici a mèi d'un en precisar com cau escríver lo pronom personau **en**. Aqueth pronom que'u tróbam escrivut **'n**, **n'**, **ne** e rarament **en**. Ua faiçon simpla e aisida de saber quau forma dà'u qu'es d'espiar la darrèra letra deu mòt que precedís e la permèra deu mòt que seguís.

a) Entre vocala e consonanta, qu'am la forma enclitica **'n** :

— Que**'n** vorrí un d'aqueths grans.

— Que te**'n** darèi un quan tornis.

— E**'n** cantaràs ua de las toas?

b) Entre consonanta e vocala **en** que vad proclitic e que s'escriu **n'** :

— Quan **n'**agis deus negres que m'ic diràs.

— Per **n'**aver ganhat tant, b'es hòrt escàs !

c) Entre duas vocalas **en** que damòra proclitic, donc que s'escriu **n'**:

— Que te **n'**aurí dat s'èras vinut.

— Que **n'**amassaram mèi.

— E **n'**aubrirés un aut se calè ?

d) Qu'es entre duas consonantas qu'am la forma plea **ne**, quauque còp en:

— Quant **ne** vorrés?

— Per **ne** portar tròp au còp que s'a croishit l'esquia !

A notar que:

- Après un imperatiu **en** que damòra ligat au vèrbe quaus que siin la soa fòrma e la letra que seguís :

— Pren-**ne** ua dotzena.

— Prenetz-**ne** tant com vúlhitz.

— Amassa**'n** adara tant que hèi bèth.

- Ne cau pas con·hóner lo pronom personau **en** dab la preposicion **en** qui damòra sancèra, qu'es lo mòt precedent, s'ac/ic cau, qui s'elideish :

— Que pensi qu'**en** hant atau non tornaram pas entà casa. Mès díser : « Que pensi **que en hant** atau » qu'es autant corrècte e que serà mèi de bona lenga parlada en suprimint la conjoncion **que** : «que pensi **en** hant atau non tornaram pas entà casa ».